****

 **TLAČOVÁ SPRÁVA**

 **14. marec 2016**

Nominácie na národnú filmovú cenu Slnko v sieti ovládli filmy Eva Nová a Koza

**Nominácie na národnú filmovú cenu Slnko v sieti za najkvalitnejšie filmy a tvorivé výkony za posledné dva roky ovládli filmy dokumentaristov debutujúcich v oblasti hranej tvorby. Najviac nominácií získali filmy *Eva Nová* režiséra Marka Škopa a *Koza* režiséra Ivana Ostrochovského. Do nominácií sa prebojovalo celkovo 15 filmov, držitelia cien Slnko v sieti budú vyhlásení na slávnostnom udeľovaní v sobotu 16. apríla 2016 v priestoroch Slovenského národného divadla, ktoré v priamom prenose odvysiela RTVS na Jednotke. Ceny Slnko v sieti udeľuje Slovenská filmová a televízna akadémia, odovzdávanie cien je súčasťou prehliadky Týždeň slovenského filmu 2016.**

Film *Eva Nová* o kedysi slávnej, dnes zabudnutej herečke, získal 9 nominácií, vrátane hlavnej kategórie Najlepší hraný film a kategórie Najlepšia filmová réžia. Film *Koza* o niekdajšom boxerovi na jeho ceste za poslednou životnou prehrou má 6 nominácií, rovnako ako *Eva Nová* aj v kategóriách Najlepší hraný film a Najlepšia filmová réžia. V kategórii Najlepší hraný film sa oba filmy budú uchádzať o víťazstvo spolu s filmom *Deti* režiséra Jara Vojteka, v kategórii Najlepšia filmová réžia s nimi bude súperiť Jaro Vojtek s dokumentárnym filmom *Tak ďaleko, tak blízko*.

V kategórii Najlepší dokumentárny film sú nominované snímky *Comeback* Mira Rema, *Tak ďaleko, tak blízko* Jara Vojteka a *Vlna vs. breh* v réžii debutujúceho kameramana Martina Štrbu. Nominácie v kategórii Najlepší animovaný film získali snímky *Fongopolis* Joanny Kozuch, *Malá z rybárne* Jana Baleja a *Nina* režisérskej dvojice Veronika Obertová a Michaela Čopíková.

V aktuálnom šiestom ročníku odovzdávania cien Slnko v sieti sa sošky budú udeľovať celkovo v 14 kategóriách. Okrem kategórií najlepší hraný, dokumentárny a animovaný film, sa ceny odovzdajú v kategóriách najlepšia filmová réžia, filmový scenár, kameramanský výkon, strih, zvuk, filmová hudba, ďalej najlepší filmový architekt – scénograf, kostýmy/masky a v divácky obľúbených kategóriách Najlepší ženský herecký výkon a Najlepší mužský herecký výkon. V ženskej hereckej kategórii akademici nominovali Evu Bándor za film *Deti* Jara Vojteka, Judit Bárdos za *Fair Play* Andrei Sedláčkovej a Emíliu Vášáryovú za úlohu *Evy Novej*. O sošku v mužskej hereckej kategórii sa budú uchádzať Zvonko Lakčevič za film *Koza*, Milan Lasica za film *Rukojemník* Juraja Nvotu a Milan Ondrík za úlohu vo filme *Eva Nová*.

Národné filmové ceny Slnko v sieti sa budú udeľovať najkvalitnejším filmom a tvorivým výkonom z rokov 2014 a 2015. Celkovo sa do boja o cenu prihlásilo 13 dlhometrážnych hraných, 19 dlhometrážnych dokumentárnych a 10 animovaných filmov, do nominácií sa z nich prebojovalo 15 filmov. *Eva Nová* má deväť nominácií, *Koza* šesť nominácií, po tri nominácie získali filmy *Deti*, *Čistič* (r. Peter Bebjak), *Fair play*, *Wilsonov* (r. Tomáš Mašín), dve nominácie majú filmy *Rukojemník*, *Sedem zhavranelých bratov* (r. Alice Nellis), *Tak ďaleko, tak blízko* a po jednej nominácii sa ušlo filmom *Hrana – 4 filmy o Marekovi Brezovskom* (r. Patrik Lančarič), *Comeback*, *Vlna vs. breh*, *Fongopolis*, *Malá z rybárne* a*Nina*. Počas slávnostného večera v Slovenskom národnom divadle budú dvom tvorcom odovzdané aj ceny Slnko v sieti 2016 za Výnimočný prínos slovenskej kinematografii.

Odovzdávanie cien Slnko v sieti je súčasťou druhého ročníka prehliadky Týždeň slovenského filmu, ktorá v dňoch od 11. do 17. apríla 2016 v bratislavskom Kine Lumière predstaví domácu tvorbu uplynulého roka a po jej skončení sa výber filmov presunie do vybraných miest slovenských regiónov. Jej súčasťou budú tri odborné diskusie s hodnotením minuloročných hraných, dokumentárnych a animovaných filmov, dva workshopy tvorcov nastupujúcej filmárskej generácie a v spolupráci s autorskou spoločnosťou LITA sa uskutoční aj diskusia o autorskom zákone. Premietnu sa aj vybrané filmy laureátov ceny Slnko v sieti za výnimočný prínos slovenskej kinematografii, ktoré budú predchádzať prehliadke Týždeň slovenského filmu. Ich mená budú oficiálne predstavené na tlačovej konferencii v stredu 30. marca 2016 o 11.00 hod. v Kine Lumière. O jej hosťoch a programe Vás budeme včas informovať.

Prehliadku Týždeň slovenského filmu organizuje Slovenská filmová a televízna akadémia (SFTA), jej spoluorganizátormi sú Slovenský filmový ústav (SFÚ) a Rozhlas a televízia Slovenska (RTVS). Partneri prehliadky sú Nadácia Tatra banky, autorská spoločnosť LITA a Slovenská pošta.

Viac informácií o prehliadke, filmoch a sprievodných podujatiach nájdete na:

<http://www.tyzdenfilmu.sk/>

<https://www.facebook.com/tyzdenfilmu/?fref=ts>

Viac o oceneniach Slnko v sieti na:

<http://www.slnkovsieti.sk/2016>

Nominácie na ocenenia Slnko v sieti 2016:

<http://www.slnkovsieti.sk/2016/nominacie/>

Filmy prihlásené na ocenenia Slnko v sieti 2016:

<http://www.slnkovsieti.sk/2016/prihlasene-filmy/>

Podujatie finančne podporil



**kontakt**: Simona Nôtová, tlačová tajomníčka SFÚ, tel.: +421 2 57 10 15 42, simona.notova@sfu.sk